EU stem in tot uitstel van Brexit | Netwerk24
22 Maart 2019 05:27
Theresa May, Britse premier, en die Europese Unie (EU) het ná 'n marathon-onderhandelingsessie tot 'n vergelyk oor Brexit gekom.
Die EU het ingestem om Brexit tot 22 Mei uit te stel, berig die BBC, nadat Brittanje die EU aanvanklik 29 Maart moes verlaat.
May sal egter terug Brittanje toe moet gaan nadat sy 'n ooreenkoms in Brussel bewerkstellig het sodat sy LP's kan oorreed om haar ooreenkoms te ondersteun. Indien LP's nie May se ooreenkoms ondersteun nie, sal die EU Brittanje net tot 12 April gee om hul Brexit-planne in orde te kry, berig The Guardian.
Jean-Claude Juncker, president van die Europese Kommissie, sê die EU is steeds gereed op die moontlikheid dat 'n ooreenkoms nie bereik gaan word nie, berig CNN.
May het die EU se besluit Vrydag verwelkom en gesê LP's in die parlement het nou duidelike keuses oor wat die volgende stap moet wees.
"Ek hoop ons kan almal saamstem dat ons nou moet besluit," het May volgens Reuters ná die vergadering met EU-leiers gesê.
Meer oor: Theresa May | Jean-Claude Juncker | Europa | Brittanje | Europese Unie | Brussel | Ooreenkoms | Brexit | Uitstel